《再和》
宋代·葛胜仲

皑皑盈尺瑞，及此腊前臻。滉漾连三暮，萦盈遍九垠。

青腰阴巧露，白帝羽仪新。坤轴埋藏厚，天潢泻落匀。

瑶林变园榭，缟带逐车轮。膏润归农亩，雕裁自化钧。

吟寒诗胆健，装冷妩眉颦。点袖朝正日，侵靴立仗晨。

境同秋月净，句鄙散盐陈。白玉藏千室，黄云卜万囷。

江皋迷宓女，姑射想神人。早晚晴光动，郊原探早春。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。